Gholf: Onbesonge Engelsman loop voor in Joburg OpeDan Bradbury (Foto: Joburg Ope/Facebook) Die 23-jarige Engelse gholfspeler Dan Bradbury, wat eers in Julie vanjaar ŉ beroepspeler geword en ŉ uitnodiging ontvang het om in die Joburg Ope op die Houghton-baan te speel, het aan sy voorsprong in die tweede ronde van dié toernooi geklou. Dié toernooi, die eerste van die nuwe seisoen se DP World Tour, is deur reën en weerlig gepootjie. Dit het daartoe gelei dat verskeie spelers eers vroeg Saterdagoggend hul derde rondes voltooi het. Bradbury, wat in Donderdag se eerste ronde die baanrekord van 63 houe geëwenaar het, het Vrydag se tweede ronde in 66 houe voltooi. Hy het ses voëltjies en ŉ arend in die tweede ronde aangeteken, maar sy telkaart bederf deur op drie putjies houe aan baansyfer af te staan. Hy was met een hou die klubhuisvoorloper op 129, 13 houe onder die baansyfer. Die 19-jarige Suid-Afrikaner Casey Jarvis, wat agt opeenvolgende voëltjies aangeteken het, en die Fransman Romain Langasque was nog op die baan toe die sirene vir weerlig geloei het. Hulle het later teruggekeer, maar kon nie in die skemerdonkerte hul rondes voltooi nie. Hulle was saam tweede op -12, net een hou agter Bradbury toe spel om 18:30 halt geroep is. Die Suid-Afrikaners Christiaan Bezuidenhout, Daniel van Tonder en Jbé Kruger het darem hul rondes voltooi en was al drie op 132 houe (-10) drie houe agter Bradbury. Van Tonder het ook die baanrekord met 63 houe in die tweede ronde geëwenaar. * In Brisbane loop Australië se gunstelingspeler Cameron Smith (133, -12) met een hou voor ná die tweede ronde van die Australiese PGA wat by die Royal Queensland-gholfklub beslis word. Die Japanner Masahiro Kawamaru was tweede op 134, gevolg deur die Aussies David Micheluzzi en Min-Woo Lee saam derde op 135. * Die Spaanse gholfspeler Cayetana Fernandez loop ná die tweede ronde van die Andalusiese toernooi vir vroue wat by die Alfarini-gholfklub gespeel word, met een hou voor op 135 (-11). Sy word op 136 deur Linn Grant van Swede gevolg, met die Ier Leona Maguire op 137. Suid-Afrika se Lee-Ann Pace, wat 69 houe in die eerste ronde aangeteken het, het effe teruggesak en 72 houe in die tweede ronde op haar telkaart ingevul. Sy het op 141 houe geëindig en is in die 15de posisie op 141. Die twee ander Suid-Afrikaners Casandra Alexander (143) en Nicole Garcia (147) is verder terug.